Sisäministeri Petteri Orpo (kok.) haluaa säilyttää poliisivoimat nykykoossaan. Orpon mukaan poliisien määrän väheneminen pitäisi saada taitettua ja poliisivoimien tulevaisuutta tulisi tarkastella uudelleen.

– Poliisin kehys, johon tämä poliisien määrän arvioitu laskeminen vuoteen 2019 mennessä tapahtuu, on tehty erilaiseen Suomeen kuin jossa me nyt elämme. Maailma on muuttunut viimeisen puolen vuoden aikana aivan radikaalisti ja valitettavasti taitaa olla niin, että se aika joka meillä oli puoli vuotta sitten ei taida sellaisenaan palata, Orpo sanoi Yle TV1:n Ykkösaamussa.

Poliiseja on Suomessa Orpon mukaan tällä hetkellä noin 7 300 ja sisäministeri haluaisi säilyttää luvun yli 7 000:ssa. Orpon mukaan se tarkoittaa resurssien uudelleenkartoitusta ja poliisien koulutusmäärien lisäystä.

– Vähenemisen taustallahan on se, että tulevina vuosina eläköityy paljon poliisimiehiä ja –naisia ja se paikka mistä tähän lähdetään vastaamaan on poliisien koulutusmäärän lisääminen.

Suojelupoliisille laajemmat oikeudet verkkotiedusteluun

Verkkotiedustelun osalta sisäministeri näkee, että Suomen lainsäädäntö ei ole kunnossa. Viranomaisten oikeuksia verkkotiedusteluun tulisi hänen mukaansa Suomessa lisätä koskien ennen kaikkea valtion rajat ylittävää verkkoliikennettä.

– Nimenomaan tähän kansalliseen turvallisuuteen liittyvät uhat – kuten terrorismi, kansainvälinen rikollisuus eri muodoissaan, vakoilu – sitä tapahtuu yhä enemmän tänä päivänä tietoverkoissa. Minä haluaisin suojelupoliisille oikeuden kansallisen turvallisuuden ollessa uhattuna tehdä verkkotiedustelua.

Hallitus on käynnistänyt kolme erillistä lainsäädäntöhanketta liittyen viranomaisten laajennettuihin oikeuksiin hyödyntää verkkotiedustelua. Tarkoituksena on lisätä suojelupoliisin toimintavaltuuksia. Oikeusministeriön työryhmä selvittää parhaillaan lainsäädännön vaikutuksia kansalaisten oikeuksiin.

Orpon mukaan lainsäädännössä tulee olla tarkat kriteerit ja valvonta tiedustelun suhteen, jottei yksilönsuoja ja kansalaisten perusoikeudet vaarannu. Ministeri myönsi, ettei ole tekniikan asiantuntija, mutta väitti, että verkkotiedustelua pystyttäisiin tehdä kohdennetusti vaarantamatta yksilön tietosuojaa.

– Tavallisen kansalaisen ei tarvitse tästä olla kyllä yhtään huolissaan.